અમદાવાદ: અમદાવાદીઓને એ વાત જાણીને ભારે આઘાત લાગશે કે નફાખોર વેપારીઓ આરોગ્ય માટે હાનિકારક પ્રતિબંધિત કેલ્શિયમ કાર્બાઇડનો ઉપયોગ કરીને કેરીઓને પકવે તો પણ કોર્પોરેશન તેમની વિરુદ્ધ ફૂડ સેફ્ટી એક્ટ મુજબ કોઇ શિક્ષાત્મક કાર્યવાહી કરી શકતું નથી. પરિણામે નફાખોરો કેલ્શિયમ કાર્બાઇડથી કેરી પકવીને પ્રજાના આરોગ્ય સાથે ખુલ્લેઆમ ચેડાં કરે છે અને જ્યારે આ મામલે પકડાય છે તો મામૂલી દંડ ભરીને છૂટી જાય છે. દૂધ, ઘી, હળદર, મરી-મસાલા, મરચાંના પાઉડરમાં ભેળસેળ પકડાય તો જેલની સજાની જોગવાઇ છે, પરંતુ કાર્બાઇડના મામલે નફાખોરોને એક દિવસની પણ જેલની સજા થતી નથી.